Polis Pelancong Malaysia

Polis Pelancong ialah polis yang memberikan maklumat mengenai undang-undang, adat dan budaya masyarakat tempatan serta tempat-tempat yang menarik untuk dikunjung kepada para pelancong. Pakaian Polis Pelancong ialah seragam biru tua dengan topi lilitan berpetak putih. Lencana yang dipakai oleh mereka pada poket sebelah kiri pula tertulis lambang "i" yang merupakan kod antarabangsa yang bermaksud "informasi".

Unit Polis Pelancong di Malaysia telah ditubuhkan oleh Polis Diraja Malaysia (PDRM) dan diketuai oleh seorang komander yang berpangkat Penolong Penguasa Polis. Selain daripada tugas di atas, Polis Pelancong juga membantu mencegah jenayah. 

Di Kuala Lumpur, terdapat empat pasukan yang melakukan rondaan setiap hari untuk mencegah sebarang kejadian jenayah di kalangan para pelancong dan masyarakat tempatan. Empat pasukan peronda itu ialah:
 peronda berjalan kaki; 
 peronda bermotosikal; 
 pasukan kereta peronda; dan 
 pasukan kereta peronda wanita. 

Pada tahun 2005, polis negeri Melaka dengan kerjasama Majlis Bandaraya Melaka Bersejarah (MBMB) menubuhkan "Unit Polis Pelancong Berkuda" bagi mengawal keselamatan dan membantu pelancong yang melawat negeri ini.

Cogan kata polis ialah "Mesra, Cepat dan Betul". Oleh itu, pihak Polis Pelancong sentiasa berhubung rapat dengan agensi pelancongan, hotel, syarikat penerbangan, bas dan teksi untuk memberikan apa-apa sahaja maklumat yang diperlukan oleh pelancong.

Rujukan

Pautan luar

 Laman sesawang rasmi Polis Diraja Malaysia 
 Welcome Malaysia-Tourist Police

Agensi penguatkuasaan undang-undang Malaysia
Polis Diraja Malaysia
Penubuhan 1985 di Malaysia